REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/35-23

14. mart 2023. godine

B e o g r a d

ZAPISNIK

PETE SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 23. FEBRUARA 2023. GODINE

Sednica je počela u 12,15 časova.

Sednici je predsedavao mr Dejan Radenković, predsednik Odbora.

Pored predsedavajućeg, sednici su prisustvovali: dr Aleksandra Tomić, zamenik predsednika Odbora, Živan Bajić, Zoran Tomić, Veroljub Arsić, Tijana Davidovac, mr Ninoslav Erić, Zoran Sandić, Đorđe Stanković, Miodrag Gavrilović i Zoran Zečević, članovi Odbora.

Sednici su prisustvovali zamenici odsutnih članova Odbora: Uglješa Marković (zamenik člana Odbora Snežane Paunović), Nikola Nešić (zamenik člana Odbora Nebojše Zelenovića) i Vojislav Vujić (zamenik člana Odbora Živote Starčevića).

Sednici nisu prisustvovali članovi Odbora: Dragomir Karić, Pavle Grbović i Dalibor Jekić niti njihovi zamenici.

Sednici su, na poziv predsednika, prisustvovali: Tomislav Momirović, ministar unutrašnje i spoljne trgovine, Stevan Nikčević, državni sekretar u Ministarstvu unutrašnje i spoljne trgovine, Olivera Jocić, Žarko Malinović, Aleksandar Adamović i Višnja Rakić, pomoćnici ministra i Marko Obradović, posebni savetnik ministra. Ispred Ministarstva privrede sednici su prisustvovli Darko Mitrović, državni sekretar i Dušan Vučković, pomoćnik ministra.

Na predlog predsednika, Odbor je većinom glasova (11 "za", jedan „uzdržan“ jedan „nije glasao“) utvrdio sledeći

D n e v n i r e d

1. Razmatranje Informacije o radu Ministarstva unutrašnje i spoljne trgovine za period od 22. oktobra 2022. godine do 31. decembra 2022. godine (10 broj 02-126/23 od 25. januara 2023. godine);
2. Razmatranje Predloga zakona o izmenama Zakona o Centralnoj evidenciji stvarnih vlasnika, u načelu, koji je podnela Vlada (03 broj 011-223/23 od 3. februara 2023. godine).

**Prva tačka dnevnog reda:** Razmatranje Informacije o radu Ministarstva unutrašnje i spoljne trgovine za period od 22. oktobra 2022. godine do 31. decembra 2022. godine

U uvodnim napomenama, Tomislav Momirović, ministar unutrašnje i spoljne trgovine, istakao je da je robna razmena u 2022. godini dostigla rekordnih 66 milijardi evra, što predstavlja rast od 31% u odnosu na 2021. godinu. Izvoz je iznosio 27,6 milijardi evra, što je rast u odnosu na 26,3%, znači daleko iznad stope inflacije. To pokazuje žilavost naše ekonomije. U toku je proces zaključivanja Sporazuma o slobodnoj trgovini sa Narodnom Republikom Kinom, Ujedinjenim Arapskim Emiratima, Arapskom Republikom Egipat i Južnom Korejom. Nakon usvajanja ovih sporazuma, naše kompanije i privrede će biti u mogućnosti da plasiraju robu na tržištu većem od milijardu i pet stotina miliona ljudi. Veliki izazov u prethodnim mesecima je bila stabilnost domaćeg tržišta. Uložen je napor da se obezbedi dobra snabdevenost prehrambenim proizvodima i energentima. Ukrajinska kriza je pokrenula talas inflacije u celoj Evropi, a Srbija adekvatnim i odgovornim merama ne generiše dodatnu inflaciju. Republički zavod za statistiku je objavio da je u januaru inflacija bila 15,8%, što je visoka stopa rasta cena. U Bugarskoj je 16,8%, u Mađarskoj 25%, u drugim zemljama između 16% i 18%, u Češkoj daleko preko 18%. Vlada Republike Srbije adekvatnim merama anulira efekte inflacije, koja je posledica najveće krize u Evropi od Drugog svetskog rata. Veliki značaj je posvećen zaštiti potrošača. Finansirano je deset programa, sa ciljem da se ojačaju udružnja za zaštitu potrošača, kao i da se ojača inistitucija tržišne inspekcije. Tržišna inspekcija treba da štiti fer učesnike na tržištu, koji se trude da legitimno posluju i da oštro kažnjava sve one koji izbegavaju zakon. Borba sa inflacijom, dostupnost tržišta, zaštita tržišta, maloprodajni lanci i maloprodaja su platforme za zaštitu interesa industrije, posebno prehrambene. U narednom periodu pažljivo će se na tome raditi na rukovođenju i koordinaciji pregovora o pristupanju Evropskoj uniji u okviru pregovaračke grupe 30 – Ekonomski odnosi sa inostranstvom, što je prioritet, kao i Otvoreni Balkan, zajedničko trižište u regionu. Uklanjanje administrativnih barijera će kompanijama u regionu doneti lakše uslove poslovanja. Nastaviće se sa aktivnim učestvovanjem u svim organizacijama koje promovišu slobodno tržište Jugoistočne Evrope. Na žalost trenutno je zastoj u CEFTA neodogovornim postupcima privremenih organa u Prištini jer su oni tu platformu iskoristili za poligon svoje političke promocije. Prioritet će biti i usvajanje Zakona o uslugama, što je jedna od obaveza u procesu pridruživanja EU, kao i formiranje Nacionalnog saveta za razvoj trgovine Republike Srbije, suzbijanje sive ekonomije i unapređenje rada Udruženja za zaštitu potrošača.

U diskusiji, narodni poslanici su postavili pitanja, izneli stavove i mišljenja i dali predloge i sugestije.

Postavljena su sledeća pitanja:

* koliko je sirovog mleka uvezeno u periodu od 22. oktobra do 31. decembra, a koliko mleka u prahu;
* kako se štite potrošači, s obzirom da je na Imlekovim proizvodima „Moja kravica“ pečat carine Republike Poljske;
* kojim tempom će se realizvati Program ekonomskih reformi za period od 2023. do 2025. godine koji je Vlada Republike Srbije usvojila, s obzirom da je procenat realizacije bio 83% u prošloj godini, a prethodne godine 67% i manje;
* šta je važno da građani i njihovi predstavnici znaju o sadržini pisma uručenog Oliveru Varheljiu, evropskom komesaru za proširenje;
* da li je izvršena analiza uticaja porasta izvoza peleta na korišćenje drugih energenata i uticaj na stabilnost tržišta i elektroenergetskog sistema Srbije;
* šta je implementirano u nekoliko različitih projekata sa USAID;
* šta je dogovoreno na sastancima sa predstavnicima Severne Makedonije i Republike Albanije;
* gde se izvozi naša vojna oprema i da li završava na ratištu u Ukrajini;
* čime se objašnjava rast cene šećera u Republici Srbiji;
* kolikonovca je izdvojeno i zbog čega za aplikaciju „Srbija brend“;
* koliko će zaista pomoći pacijentima 72 nova leka koja su ušla u upotrebu u humanoj medicini, koji su na režimu izdavanja na recept;
* od 28 postupaka koliko je rešeno sporazumom;
* po kojim kriterijumima se raspodeljuju sredstva za podsticaje za zaštitu potrošača;
* šta je Ministrastvo preduzelo da proizvodi naše prehrambene industrije i naših poljoprivrednih proizvođača zauzmu značajna mesta na rafovima trgovinskih lanaca;
* koliko je Republika Srbija 2021. godine imala registrovanih mesnoprerađivačkih kapaciteta, a koliko je bilo klanica 2012. godine;
* kako se formiraju cene inovativnih lekova i kako se plaćaju lekovi koji se uvoze;
* kako je moguće da je lek koji se uveze iz Švajcarske, dva do tri puta skuplji u Srbiji nego što košta u Švajcarskoj;
* ako je pre deset godina bilo 840 hiljada goveda, a sada 140 hiljada, kojim trgovinskim merama može da se utiče na rešavanje ovog problema.
* Izneto je mišljenje da je nekontrolisanim uvozom mleka iz susednih zemalja, Hrvatske, Mađarske, pa čak i Belorusije, radi sprečavanja nestašica i rasta cena ugroženo i onako krhko i oslabljeno mlečno govedarstvo i stočarstvo u Srbiji.

Izneto je mišljenje da Izveštaj obiluje raznim informacijama pretežno opisnog karaktera, a na primerima se vide i neki konkretni rezultati. Ne vidi se komparativna analiza, odnosno ne vidi se struktura odgovora koja je u skladu sa unapred postavljenim ciljevima. Ne vidi se metoda koja je primenjena u radu za prvih sto dana rada, kao ni šta je ostvareno u odnosu na postavljene ciljeve. Opis aktivnosti pokazuje da su održani sastanci sa predstavnicima Narodne Republike Kine, Ujedinjenih Arapskih Emirata, Južnom Korejom itd, ali nije navedena konkretna korist za građane Srbije, koja je konkretna korist i zbog čega je sporazum važan.

Izneto je mišljenje da se nešto ozbiljno dešava sa proizvođačima mleka i stočarima, jer je stočni fond višestruko smanjen, posebno u regionu jugoistične Srbije.

Primećeno je da su više puta su primenjivane razne odluke u vezi sa zabranom izvoza evro dizela i garantovanim cenama na tržištu, da se uklanjaju prepreke trgovini. Pozitivno su ocenjene projektne aktivnosti predviđene Programom ekonomskih reformi od 2023. do 2025. godine, koje je Vlada Republike usvojila.

Dozvole izdate u Ministarstvu unutrašnje i spoljne trgovine, izdate su na osnovu mišljenja Ministarstva unutrašnjih poslova i Bezbednosne informativne agencije. Izdata je 161 dozvola, četiri dozvole za robe dvostruke namene, 89 dozvola za izvoz naoružanja vojne opreme, 65 dozvola za uvoz naoružanja.

Da bi bila razvijena poljoprivredna proizvodnja, treba da postoji i prerađivačka industrija, bez mesne industrije nema ni mlečne industrije, a bez mesne i mlečne nema ni farmerske proizvodnje. Za šest meseci može da se uveze tolika količina mleka prahu da se pet godina ni litar mleka ne proizvede i tako je uništena naša poljoprivredna proizvodnja. Samo jedna opština koja ima 24 naselja nema ni jednog otkupljivača da se bavi otkupom mleka, jer su zatvorene sve mlekare. Posledice uništavanja jednog sektora napravilo je migracije na teritoriji Republike Srbije, gde je jedan deo išao sa sela u grad, a drugi je trajno odlazio iz Srbije. Nisu velike razlike u cenama derivata između nas i zemalja u regionu, ne računajući Severnu Makedoniju koja je oduvek bila jeftinija od regiona. Posao države je da obezbedi sigurno snabdevanje energentima i osnovnim životnim namirnicama. Nije bilo lako i bilo je puno poremećaja, ali niko ne može da kaže da u Srbiji nije bilo dovoljno svega.

Izneto je mišljenje da treba da radimo na članstvu u Svetskoj trgovinskoj organizaciji. Ministarstvo unutrašnje i spoljne trgovine jedno od najvažnijih, pored Komisije za zaštitu konkurencije, koje treba da obezbedi zdravu konkurenciju za rezultat ima niže cene na tržištu. Inicijativa „Otvoreni Balkan“ je vrlo važna za pristup tržištu regiona. Priština sprečava realizaciju sedam projekata.

Ocenjeno je da je aplikacija „Srbija brend“ koja je napravljena za „iOS“ i „Android“ loše urađena, i izneto mišljenje da treba da bude napravljena tako da ljudi upoznaju Republiku Srbiju.

Izneto je da zdravstvene ustanove poslednjih deset godina nisu imale obavezu da vode materijalno knjigovodstvo, što je uvedeno od januara meseca ove godine. Snabdevači imaju različite cenovnike kada je u pitanju medicinska oprema i lekovi. Predloženo je da se uredi oblast uvoza i prometa lekova i medicinske opreme.

Tržišna inspekcija treba intenzivnije da radi, kako bi informacije o proizvodima istaknute na deklaracijama bile saobrazne proizvodu. Na tržištu su pojavile tzv. „PUFFS“ jednokratne elektronske cigarete koje se prodaju u raznim prodajnim objektima. Iznet je predlog da inspekcija izvrši vanrednu kontrolu i proveri laboratorije koje vrše analize,kako bi se zaštititili potrošači, jer je sadržaj štetan za zdravlje potrošača u Srbiji. Takođe je predloženo da na paklicama proizvoda, kao u drugim zemljama, pored upozorenja da je proizvod štetan za zdravlje, stoje i upozoravajuće slike.

Izneto je da se svi projekti koji se sprovode u saradnji sa Evropskom Unijom sprovode u cilju otvaranja poglavlja. Sprovode se standardi Evropske Unije radi ispunjavanja obaveza iz SSP. S obzirom na ratne okolnosti i dešavanja u Ukrajini, poremećeni su lanci snabdevanja, ali i otvorena nova tržišta, odnosno unapređena saradnja sa Narodnom Republikom Kinom, Ujedinjenim Arapskim Emiratima, Egiptom i Korejom. Beograd se kandidovao za EKSPO 2027. što je pokazatelj sprovođenja politike otvorenosti prema svima. U Srbiji je cena električne en ergije rasla 8% do 9% godišnje, dok su nekoliko puta povećavane cene u zemljama Evropske Unije. Ocenjeno je da je otvaranje treće fabrike „Kontinentala“ u Novom Sadu pokazatelj da investitori imaju poverenja. Ministarstvo unutrašnje i spoljne trgovine treba da se uključi u rad Foruma za energetsku politiku Srbije, koji je neutralna platforma za razmatranje tema koje se odnose na energetiku, zaštitu životne sredine i poljoprivredu. Postoji potreba za dijalogom u kome će se čuti različita mišljenja o različitim temama, čime se podiže informisanost u Republici Srbiji posebno kada je u pitanju trgovina energentima.

Izneto je da je Izveštaj o radu Ministarstva treba da sadrži preglede svih aktivnosti koje je nadležno ministarstvo preduzelo. Inovativnih metoda za promociju treba imati više i treba uključiti i druge aktere. Interes države je da se obezbede dovoljne količine prehrambenih namirnica i energenata kako bi ekonomija i građani mogli normalno da funkcionišu. Promet peleta treba pažljivo pratiti uz poštovanje tržišnih principa.

U odgovoru na postavljena pitanja, izneta mišljenja, ocene i primedbe, Tomislav Momirović, ministar unutrašnje i spoljne trgovine, istakao je da je bila nestašica mleka rešavana uvozom, što je dovelo do stabilizacije tržišta mleka i mlečnih proizvoda sa višim cenama. Mleko je uvezeno u skladu sa propisima, na etiketama je istaknuto da je „poljsko mleko“. Vlada Republike Srbije će ozbiljno raditi na programu koji će ojačati stočarstvo, pre svega govedarstvo i svinjarstvo. Međunarodni fondovi su vlasnici poljoprivrednih giganata, posluju na otvorenom tržištu. Otkupljuju mleko i moraju fer da tretiraju proizvođače i stočare, a Vlada Republike Srbije treba bude krovna struktura. U pripremi je ozbiljan paket mera, a u radi se u Ministarstvu poljoprivrede, šumarstva i vodoprivrede. Prehrambena industrija mora da se reindustrijalizuje i da se stvore uslovi fer uslovi poslovanja u lancu od seljaka do maloprodajnog lanca. U novembru je uvezeno osam hiljada tona mleka. Teme koje zahtevaju ozbiljnu diskusiju u medijima su cene poljoprivrdnih proizvoda, stabilnost tržišta, snabdevenost proizvodnje. Ukoliko postoji intencija ili zahtev da se u izveštavanju posveti veća šažnja konkretnoj oblasti mogu da se angažuju dodatni resursi u Ministarstvu. Sporazm sa Kinom mora pažljivo da se pregovara da bi se iskoristile prednosti tržišta od milijardu i 300 miliona stanovnika koje je strateški resurs za plasman naših proizvoda. Kinezi će imati prilike da uvoze vino iz Srbije bez carina koje su danas 48%. Što se tiče dozvola za specifičnu robu, u ovom slučaju oružja, oružje iz Republike Srbije se ne izvozi u Rusiju i Ukrajinu. To je regulisano tržište, svaki izvoznik mora da navede finalno odredište svakog proizvoda koji se izvozi. Trgovina se prati na međunarodnom nivou. Ocenjeni smo izuzetno visokim ocenama i nemamo ni jednu ozbiljnu primedbu u poslednjih deset godina. Vojna industrija je izvozno orjentisana, izvozi se širom Evrope i vodi se računa da se ne ugrozi reputacija naših kompanija i trgovinskih lanaca. Što se tiče šećera, Republika Srbija ima jednu od najnižih cena šećera u Evropi i u regionu. Više će se raditi na aplikaciji „Srbija brend“. Što se tiče uvoza lekova, uvoznici uvoze količine i kvalitet lekova za kojim postoji tražnja na tržištu. Aktivnost tržišne inspekcije treba da bude veća i ako postoje konkretne primedbe mogu da se dostave Ministarstvu i zloupotrebe će biti sancionisane.

Višnja Rakić, pomoćnik ministra, istakla je da su u toku razgovori sa Upravom za duvan, odnosno sa Ministarstvom finansija, obzirom da je Zakon o zaštiti potrošača usvojen 2021. godine. U članu 23. Zakona je regulisano da je zabranjena prodaja alkoholnih pića, duvana i duvanskih proizvoda maloletnim licima. U delu Zaštita maloletnika, Zakon će biti izmenjen u saradnji sa Ministarstvom finansija i Ministarstvom zdravlja. U vezi primenjenih mera koje su vezane za efekte krize u Ukrajini na naše tržište, one se sprovode od strane organa nadležnih za unutrašnju i spoljnu trgovinu. Fitosanitarni organi, na kontroli ulaska robe na samoj granici, odnosno Fitosanitarna inspekcija koja u nadležnosti Ministarstva poljoprivrede, kontroliše da li roba odgovara dozvoljenim i propisanim standardima, a tržišna inspekcija kontroliše deklaraciju koju roba ima na rafovima i da li ona odgovara sadržaju unutar pakovanja. U Izveštaju su navedena i vansusdka rešavanja potrošačkih sporova što je novina u zakonu. Finansiranje Udruženja za zaštitu potrošača je projektno finansiranje, koje se predlaže budžetom za narednu godinu. Raspisuje se konkurs i na osnovu projekata koje udruženja dostavljaju, raspoređuju se sredstva. Od 12 registrovanih udruženja, 10 udruženja finansira Ministarstvo. Njihov rad se prati kroz njihove izveštaje i kroz kontrolu njihovog rada.

Žarko Malinović, pomoćnik ministra, izneo je da se analize tržišta rade svakodnevno i na osnovu njih se donose mere kojima se ograničava neka cena. Cena šećera je kod nas kontrolisana i najniža je u regionu, a snabdevenost tržišta je dobra. Ograničenjem cena se ne sme ugroziti makroekonomska stabilnost, a ni sama privreda. Ministarstvo preduzima konkretne mere za povećanje udela srpskih proizvoda u trgovinskim lanacima koji posluju u Srbiji. Više od 80% prehrambenih proizvoda koji se nalaze u trgovinskim lancima su srpski proizvodi. Indeks ponašanja potrošača ukazuje da je srpski potrošač spreman da plati više za domaći proizvod, ukoliko je u istom kvalitetu kao strani. Trgovina lekovima se reguliše u saradnji dva ministarstva, što je rešeno zakonom i podzakonskim aktima. Kandidatura za EKSPO 2027 je važna za Srbiju i ukoliko bi Srbija dobila kandidaturu očekuje se veliki ekonomski efekat. To bi bio prvi EKSPO održan u jugoistočnoj Evropi.

Odbor je većinom glasova (7 "za", 1 "uzdržan“, 2 „nije glasalo“) prihvatio Razmatranje Informacije o radu Ministarstva unutrašnje i spoljne trgovine za period od 22. oktobra 2022. godine do 31. decembra 2022. godine

Za izvestioca Odbora i predstavnika predlagača na sednici Narodne skupštine određen je mr Dejan Radenković, predsednik Odbora.

**Druga tačka dnevnog reda:** Predlog zakona o izmenama Zakona o Centralnoj evidenciji stvarnih vlasnika

Odbor je razmotrio Predlog zakona o izmenama Zakona o Centralnoj evidenciji stvarnih vlasnika u načelu i podneo izveštaj Narodnoj skupštini.

Dušan Vučković, pomoćnik ministra, istakao je da je suštinska potreba za donošenjem ovog zakona da se odloži primena Zakona do 1. oktobra 2023. godine. Zakonom o centralnoj evidenciji stvarnih vlasnika iz 2021. godine uvedena je mogućnost da osnivač u postupku osnivanja registrovanog subjekta elektronskim putem, može istovremeno sa osnivanjem da izvrši i evidentiranje stvarnog vlasnika. U međuvremenu, izmenjen je Zakon o postupku registracije kojim je predviđeno da od maja meseca 2023. godine počne isključivo elektronska registracija svih oblika privrednih društava. To je zahtevalo velike promene na platformi u Registru privrednih subjekata. Zato je bilo potrebno pomeriti primenu Zakona za 1. oktobar 2023. godine, kada će nova platforma biti na raspolaganju svim osnivačima privrednih društava.

U diskusiji je ocenjeno da je diskutabilno da li je opravdano što će se odložiti primena zakona i što se pravi novi softver, ali pitanje je i šta će se to promeniti u radu Agencije za privredne registre.

Izneto da treba objediniti postupke osnivanja i evidentiranja. Izneta je primedba da nisu obavešteni svi privredni subjekti. Građani nisu obavešteni da kada osnuju privredno društvo moraju da ga evidentiraju u Centralnom registru.

Dušan Vučković je izneo da ovaj zakon nije predvideo obavezu kod osnivanja da se istovremeno i evidentira, ali je data mogućnost. Ukoliko se ta mogućnost ne iskoristi, ostaje rok od 15 dana po registraciji da zakonski zastupnik izvrši registraciju stvarnog vlasnika. Kada Predlog zakona bude usvojen, na sajtu APR-a i na sajtu Ministarstva privrede biće objavljeno obaveštenje da se pomera rok za 1. oktobar 2023. godine. Data je mogućnost i olakšica osnivačima da odmah mogu da se evidentiraju da ne bi imali problem kod banaka prilikom otvaranja računa. Od 1. januara 2024. godine treba da se krene i sa elektronskom pisarnicom. Količina papira će biti značajno smanjena u svim segmentima rada državne uprave. Prekršaj kod elektronskog istovremenog osnivanja i evidentiranja je slučaj kada osnivač da netačne podatke o stvarnom vlasniku, ali nema prekšaja ako on istovremeno ne evidentira.

U diskusiji su učestvovali narodni poslanici Dejan Radenković, Zoran Tomić, Nikola Nešić, kao i i Dušan Vučković.

Odbor je većinom glasova (10 "za", 1 "uzdržan“) prihvatio Razmatranje Predloga zakona o izmenama Zakona o Centralnoj evidenciji stvarnih vlasnika, u načelu, koji je podnela Vlada

Za izvestioca Odbora i predstavnika predlagača na sednici Narodne skupštine određen je mr Dejan Radenković, predsednik Odbora.

Sednica je zaključena u 14 časova i 15 minuta.

Sednica je prenošena u live stream-u i tonski snimana, a video zapis se nalazi na internet stranici Narodne skupštine.

SEKRETAR PREDSEDNIK

Aleksandra Balać mr Dejan Radenković